ໃນວັນທີ 24 ກຸມພາ 2022 ນີ້, ຄັງເງິນແຫ່ງຊາດ ກະຊວງການເງິນ, ໄດ້ຈັດກອງປະຊຸມຜ່ານບົດປະເມີນຜົນການຈັດຕັ້ງປະຕິບັດວຽກງານຂອງຄະນະຄັງເງິນແຫ່ງຊາດ ປະຈໍາປີ 2021, ໂດຍການເປັນປະທານຂອງທ່ານ ນາງ ວັນພອນ ພົມມະສອນ ຫົວໜ້າຄັງເງິນແຫ່ງຊາດ, ມີຮອງຫົວໜ້າຄັງເງິນແຫ່ງຊາດ, ຫົວໜ້າພະແນກ, ຮອງຫົວໜ້າພະແນກ ພ້ອມດ້ວຍພະນັກງານຫຼັກແຫຼ່ງຂອງຄັງເງິນແຫ່ງຊາດເຂົ້າຮ່ວມ.
ໃນກອງປະຊຸມທ່ານ ນາງ ວັນພອນ ພົມມະສອນ ໄດ້ມີຄໍາເຫັນກ່ຽວກັບການຈັດຕັ້ງປະຕິບັດການປະເມີນໃນຄັ້ງນີ້ໂດຍມີນິຕິກຳຈຳນວນໜຶ່ງເປັນບ່ອນອີງເປັນຕົ້ນແມ່ນ:ດຳລັດວ່າດ້ວຍການປະເມີນຜົນການປະຕິບັດວຽກງານຂອງພະນັກງານ-ລັດຖະກອນ ສະບັບເລກທີ 300/ລບ, ລົງວັນທີ 13 ກັນຍາ 2017, ຄຳແນະນໍາການຈັດຕັ້ງປະຕິບັດດໍາລັດວ່າດ້ວຍການປະເມີນຜົນການປະຕິບັດວຽກງານ ສະບັບເລກທີ 06/ພນ, ລົງວັນທີ 02 ພຶດ ສະພາ 2018, ຄູ່ມືແນະນໍາການຈັດຕັ້ງປະຕິບັດປະເມີນຜົນການປະຕິບັດວຽກງານຂອງພະນັກງານ-ລັດຖະກອນ ສະບັບເລກທີ 01/ປພລ, ລົງວັນທີ 29 ສິງຫາ 2018 ແລະ ແຈ້ງການຂອງກົມຈັດຕັ້ງ ແລະ ພະນັກງານຂອງກະຊວງການເງິນ ສະບັບເລກທີ 0008/ກຈພ, ລົງວັນທີ 04 ມັງກອນ 2022.
ໃນດຳລັດສະບັບເລກທີ 300/ລບ ໃນໝວດທີ 2 ປະເພດການປະເມີນຜົນມາດຕາ 6 ປະເພດການປະເມີນຜົນຂອງພະນັກງານ-ລັດຖະກອນປະກອບມີ 2 ປະເພດຄື: ການປະເມີນຜົນຕາມປົກກະຕິ ແລະ ການປະເມີນຜົນສະເພາະ, ຊຶ່ງມາດຕາ 7 ການປະເມີນຜົນປົກກະຕິແມ່ນໄດ້ອະທິບາຍໃຫ້ເຫັນວ່າການປະເມີນປົກກະຕິແມ່ນການຕີລາ ຄາຜົນການປະຕິບັດວຽກງານຂອງພະນັກງານ-ລັດຖະກອນເປັນປະຈຳໜຶ່ງປີຕໍ່ໜຶ່ງຄັ້ງ.
ນອກນັ້ນ,ໃນດຳລັດດັ່ງກ່າວຍັງໄດ້ກໍານົດຕົວຊີ້ວັດເປັນຕົ້ນ: ເນື້ອໃນມາດຕະຖານວັດແທກ ແລະ ລະດັບການປະເມີນຜົນ, ດ້ານຄຸນທາດການເມືອງ ແລະ ຄຸນສົມບັດສິນທຳປະຕິວັດ, ຄວາມສາມາດ ແລະ ປະສົບການ, ດ້ານຜົນສຳເລັດໃນການປະຕິບັດໜ້າທີ່ວຽກງານ, ລະດັບການປະເມີນຜົນຊຶ່ງປະກອບມີການຈັດລຳດັບດີຫຼາຍ, ດີ, ກາງ, ອ່ອນ ແລະ ອ່ອນຫຼາຍ.
ສ່ວນວິທີການຈັດຕັ້ງປະຕິບັດແມ່ນໃຫ້ບຸກຄົນສະເໜີຜ່ານໃບເກັບກ່ຽວຜົນງານຂອງຕົນເອງ ແລະ ໃບປະເມີນຜົນລົງຄະແນນຕົນເອງ (ຕາມແບບຟອມກໍານົດ) ຫຼັງຈາກນັ້ນ, ກໍ່ສະເໜີໃຫ້ຄະນະນຳຄັງເງິນປະກອບຄໍາເຫັນຕໍ່ການຕີລາຄາຂອງແຕ່ລະບຸກຄົນການປະກອບຄຳເຫັນມີລັກສະນະສ້າງສັນ ແລະ ສະເໜີວິທີປັບປຸງແກ້ໄຂທີ່ຕິດພັນກັບການຊີ້ນຳ,ນຳພາການຈັດຕັ້ງປະຕິບັດວຽກງານວິຊາສະເພາະຄັງເງິນ.
ໂອກາດນີ້,ທ່ານ ຫົວໜ້າຄັງເງິນແຫ່ງຊາດ ຍັງໄດ້ສະເໜີຜ່ານບົດເກັບກ່ຽວ ແລະ ໃບໃຫ້ຄະແນນຂອງຕົນເອງກ່ຽວກັບການຊີ້ນໍາ-ນໍາພາວຽກງານໃນໄລຍະ 1 ປີຜ່ານມາເຫັນໄດ້ດ້ານດີ, ດ້ານອ່ອນ, ຂໍ້ຄົງຄ້າງ, ບົດຮຽນຖອດຖອນໄດ້ ແລະ ອື່ນໆ.